[pic] | ЕВРОПЕЙСКА КОМИСИЯ |

Брюксел, 20.12.2010

COM(2010) 766 окончателен

СЪОБЩЕНИЕ НА КОМИСИЯТА ДО СЪВЕТА

относно започването на консултации с Република Гвинея-Бисау в изпълнение на член 96 от преразгледаното Споразумение от Котону

СЪОБЩЕНИЕ НА КОМИСИЯТА ДО СЪВЕТА

относно започването на консултации с Република Гвинея-Бисау в изпълнение на член 96 от преразгледаното Споразумение от Котону

1. Предистория

От постигането на независимостта си през 1975 г. Гвинея-Бисау поддържа тесни отношения с Европейския съюз, който е отпуснал до момента повече от 500 млн. евро в сътрудничеството си със страната. При все това Гвинея-Бисау остава нестабилна държава, поради съществуването на напрежение между различните етноси, поради диспропорционално голямото място, което армията — непрофесионална и силно политизирана — заема, и поради продължаващата бедност. Към това следва да се добави корупционното въздействие на парите от трафика на наркотици, което от няколко години засяга различни слоеве на обществото (армията, политическите партии, правителството и т.н.), и което представлява дестабилизиращ фактор и за съседните държави, предвид на пропускливостта на границите в контекст на свободно движение на хората и на напрегнатата ситуация от гледна точка на сигурността в района на Казаманс и в Република Гвинея.

През първата половина на 2009 г. политическата ситуация и сигурността в страната отново се влошиха, което доведе до убийствата през март на началника на Генералния щаб на въоръжените сили и на президента на републиката Жоао Виейра. В началото на юни същата година министърът на териториалната администрация и бившият министър на отбраната бяха убити, а други известни личности — задържани. Всички тези личности са от най-близкото обкръжение на президента Виейра и според властите са били замесени в опит за преврат.

Въпреки тези трагични събития предсрочните президентски избори, проведени за запълване на овакантената от Виейра длъжност, се проведоха без сериозни инциденти. Вторият тур, проведен на 26 юли, бе спечелен от Малам Бакаи Саня (PAIGC) с 63,31 % от гласовете. Саня встъпи в длъжност за петгодишен президентски мандат на 8 септември 2009 г., а за министър-председател бе определен Карлос Гомез. В речта си по случай встъпването в длъжност новият президент подчерта, че националното помиряване, борбата с ненаказаността и реформата на сектора на сигурността ще бъдат между неговите приоритети.

В този дух няколко дни по-късно началникът на националната флота, адмирал Хосе Замора Индута, прочут с реформаторския си подход, бе назначен за началник на Генералния щаб на въоръжените сили. В края на октомври президентът извърши съществени промени в правителството, което засегна по-голямата част от портфейлите и в резултат на което в него бяха включени нови лица. Скоро след това бе назначен нов генерален прокурор, със задачата да подобри резултатите на прокуратурата, както в предотвратяването на престъпността и борбата срещу нея, така и за постигането на напредък в официалните разследвания за разкриването на извършителите на политическите убийства, извършени през март и юни 2009 г.

Изглеждаше, че новият правителствен екип атакува по-решително проблемите на страната от предшествениците си. Въпреки това контролът на кръговете около армията върху политическия живот на страната продължава и представлява един от важните фактори, будещи тревога и обуславящи нестабилността на Гвинея-Бисау.

ЕС се опита да отговори на това предизвикателство като увеличи прогресивно подкрепата си за Гвинея-Бисау, придружаваща реформата на сектора на сигурността (РСС), която е от ключово значение за възвръщане на цивилния контрол над военните. Освен интервенциите си посредством ЕФР, ЕС оказа подкрепа на властите за въвеждането на РСС чрез мисия за подкрепа на място, която се провежда от май 2008 г. насам в рамките на общата политика за сигурност и отбрана (ОПСО), и целяща да окаже съдействие на властите за прилагане на националната стратегия за РСС, и по-специално по отношение на армията, полицията и прокуратурата.

Въпреки постигнатия напредък, на 1 април 2010 г. опасенията се потвърдиха, когато по заповед на заместник-началника на Генералния щаб на въоръжените сили, генерал Антонио Инджай, група разбунтували се военни задържаха началника на Генералния щаб Замора (който все още е лишен от свобода), както и министър-председателя, заплашен със смърт, преди да бъде освободен след няколко часа.

След този бунт генерал Инджай de facto се наложи като началник на Генералния щаб и по предложение на правителството бе официално назначен на длъжността на 25 юни 2010 г. с декрет на президента, въпреки предупрежденията на международната общност.

2. Реакция на Европейския съюз

Със съобщение за пресата от 2 април на Върховния представител ЕС осъди бунта от 1 април, определяйки го като „нарушение на конституционния ред в сила“ и поиска от властите на Гвинея-Бисау да положат усилия за връщането на демократичния ред. Подобни съобщения бяха публикувани и от Африканския съюз и Икономическата общност на Западноафриканските държави.

На 13 април Комитетът по политика и сигурност на Съвета заключи, че е необходим период на размисъл по отношение на бъдещата ангажираност на Европейския съюз в Гвинея-Бисау, както и колко е важно на цивилните власти да се предостави цялата подкрепа, от която имат нужда, за да реагират решително в дадената ситуация.

На 14 април работната група „Африка“ към Съвета поиска от ръководителите на дипломатически представителства на Европейския съюз в Бисау да направят постъпки пред властите и да започнат засилен политически диалог с тях в съответствие с член 8 от Споразумението от Котону, който да засегне следните точки: i) незабавното освобождаване на началника на Генералния щаб, както и на другите лица, задържани от 1 април 2010 г. насам; ii) подвеждането под отговорност и вземането на дисциплинарни мерки срещу лицата, замесени в инцидентите от 1 април; iii) необходимото подчинение и зачитане на законните демократични власти. Това бе сторено на 19 април 2010 г.

На 26 април работната група „Африка“ към Съвета разгледа доклада на ръководителите на дипломатически представителства на ЕС в Бисау и реши да напомни, че: i) реформата в сектора на сигурността (РСС) е от ключово значение за демокрацията и стабилността на държавата; ii) бъдещият ангажимент на ЕС в Гвинея-Бисау ще зависи от политическите събития, които ще настъпят в страната.

На 30 април Комитетът по политика и сигурност на Съвета възложи на Генералния секретариат на Съвета и прикани Комисията да: i) предложи незабавно серия от краткосрочни мерки, за да повлияе положително на ситуацията на място; ii) да представи до края на месец юни стратегическа преоценка на ангажираността на ЕС в Гвинея-Бисау въз основа на всички инструменти на разположение на ЕС. Окончателното решение относно ангажираността на ЕС, по-специално в рамките на общата политика за сигурност и отбрана, трябва да бъде взето през юли 2010 г., въз основа на стратегическата преоценка и на събитията, които ще се случат дотогава в Гвинея-Бисау.

На 7 май Съветът потвърди, че ангажираността на ЕС в рамките на общата политика за сигурност и отбрана в областта на реформата на сектора на сигурността в Гвинея-Бисау след 30 септември остава подвластна на изпълнението на следните условия: i) връщането на конституционния ред ii) освобождаването на бившия началник на Генералния щаб, Замора Индута; iii) наказателното преследване на лицата, замесени в събитията от 1 април; iv) приемането на законодателния пакет относно реформата на сектора на сигурността.

През месец май въз основа на краткосрочните мерки, предложени от Генералния секретариат на Съвета и от Комисията, в Гвинея-Бисау се проведе съвместна мисия на Комисията, Съвета и председателството на работната група „Африка“ на Съвета. Мисията заключи, че властите на Гвинея-Бисау, въпреки че споделят анализа на ЕС относно бунта, не са в състояние да удовлетворят искането за връщане на конституционния ред.

Съответно на 5 юли 2010 г. в съобщение за пресата Върховният представител изрази загрижеността си относно назначаването на генерал Антонио Инджай на поста на началник на Генералния щаб, предвид факта, че той е основният подбудител на бунта от 1 април. Освен това Върховният представител изрази силната си тревога от незаконното задържане на Замора Индута и поиска от властите на Гвинея-Бисау той да бъде освободен. В съобщението си Върховният представител заяви, че ситуацията в Бисау може да се счете за нарушаване на ангажиментите на страната по отношение на правата на човека, демокрацията и правовата държава — основни елементи на Споразумението от Котону, като призова за преоценка на общата ангажираност на Европейския съюз в Гвинея-Бисау. Подобни осъдителни съобщения бяха публикувани и от Африканския съюз, Икономическата общност на Западноафриканските държави и Съединените щати.

На 7 юли работната група „Африка“ на Съвета разгледа новия доклад на ръководителите на дипломатически мисии на ЕС в Бисау. Групата: i) прие положително препоръките на ръководителите на мисии; ii) осъди назначаването на генерал Инджай на поста началник на Генералния щаб и сметна, че това назначение може да представлява нарушение на принципите на демокрацията и правовата държава и на основните елементи на Споразумението от Котону; iii) покани ръководителите на дипломатически мисии да предложат списък на лицата, отговорни за хроничната нестабилност в държавата и/или замесени в незаконни дейности, които лица могат да бъдат обект на целенасочени санкции на ЕС; iv) прие положително единодушната реакция на международната общност и потвърди значението на тясната координация на нашата реакция с тази на останалата международна общност, и по-специално на Африканския съюз, на Икономическата общност на Западноафриканските държави и на ООН.

На 9 юли Комитетът по политика и сигурност на Съвета реши: i) да приключи настоящата мисия в областта на общата политика за сигурност и отбрана по отношение на реформата на сектора на сигурността; ii) да покани секретариата на Съвета и Комисията да направят предложения за засилване на присъствието на ЕС в Гвинея-Бисау с експертен опит в областта на реформата на сектора на сигурността.

Най-накрая, с писмо от 27 юли, Върховният представител информира министър-председателя за окончателното приключване на настоящата мисия до 30 септември 2010 г., за невъзможността за провеждането на нова мисия, предвид на настоящия политически климат, и за нуждата да бъде преразгледан цялостният ангажиментът на ЕС в Гвинея-Бисау въз основа на засилен политически диалог между двете страни.

3. Предложение на Комисията

Комисията счита, че бунтът от 1 април 2010 г. и назначаването на един от основните му подбудители на поста началник на Генералния щаб на армията значително измениха политическия климат и сигурността в Гвинея-Бисау и представляват сами по себе си нарушение на ангажиментите, поети от Гвинея-Бисау по отношение на правата на човека и на правовата държава, които са основни елементи на Споразумението от Котону.

Член 96, параграф 2 от Споразумението за партньорство АКТБ — ЕО, подписано в Котону на 23 юни 2000 г. и преразгледано в Уагадугу на 22 юни 2010 г., препраща към основните елементи, на които се основава партньорството, определени в член 9. Вътрешните и международните политики на страните по споразумението се ръководят от демократичните принципи на правовата държава и на правата на човека, които са основни елементи на споразумението. Що се отнася до тези принципи и до условията, при които се е провел военният бунт в Гвинея-Бисау на 1 април 2010 г., Комисията констатира, че е налице особено сериозно и очевидно нарушение на тези основни елементи, и счита това положение за неотложен случай, който е от изключителна важност съгласно член 96, параграф 2, буква б) от същото споразумение. Поради това тя счита за необходимо да започне консултации с властимащите в Гвинея-Бисау, за да се разгледат възможните решения на тази криза с цел възстановяване на демократичния ред. Тези консултации ще се проведат съгласно член 96 от преразгледаното Споразумение от Котону и основно целят обсъждане със съответните власти на списък с ангажименти, посочващ по-специално:

- края на незаконното задържане на вицеадмирал Замора Индута и на другите задържани по време на събитията от 1 април 2010 г.;

- абсолютно независимото започване и приключване на разследвания, свързани със събитията, настъпили през периода от 1 март 2009 г. до 1 април 2010 г.;

- назначаването начело на въоръжените сили на Гвинея-Бисау на лица с установени морални качества, които не са замесени в актовете на насилие и в антиконституционните прояви;

- приемането от властите на експертни мисии и на цивилни и военни средства, които могат да бъдат предложени от Икономическата общност на Западноафриканските държави/Общността на португалоезичните държави и/или от други партньори за надзора и съпътстването на реформата на сектора на сигурността и за осигуряване на защитата на политическия персонал;

- приемането, промулгирането и публикуването на законодателния пакет относно реформата на сектора на сигурността;

- приемането от правителството на оперативна програма за въвеждането на реформата на сектора на сигурността;

- други ангажименти, които могат да подобрят демократичното управление на страната и реформата на сектора на сигурността.

Този диалог би трябвало да позволи на властите в Гвинея-Бисау да вземат мерки за намиране на изход от настоящата криза, а на Европейския съюз — да прецени до каква степен може на базата на този диалог да подкрепи инициативи в посока на зачитане на принципите на Споразумението от Котону.

Поради това Комисията предлага на Съвета да покани на консултации Република Гвинея-Бисау в изпълнение на член 96 от преразгледаното Споразумение от Котону в съответствие с приложения по-долу проект на писмо.

В очакване на резултата от тези консултации Комисията ще вземе мерки за замразяване на дейностите по сътрудничеството за развитие в Гвинея-Бисау, с изключение на плащанията по договорите, които вече се изпълняват, на хуманитарните действия или действията, които директно помагат на населението, на проектите с регионален характер или които се отнасят до борбата с транснационалната престъпност, както и на подготвителните дейности за осъществяването на бъдещи проекти, доколкото специалните условия на различните инструменти и на споразуменията за финансиране са изпълнени.

В съответствие с вече установената практика и предвид специалния контекст, в който се намира Гвинея-Бисау, Африканският съюз, Икономическата общност на Западноафриканските държави и Общността на португалоезичните държави ще бъдат поканени да присъстват в тези консултации.

ПРИЛОЖЕНИЕ

Проект на писмо

Уважаеми г-н Президент на републиката,

Уважаеми г-н Министър-председател,

От бунта, проведен на 1 април 2010 г., досега Европейският съюз (ЕС) изрази многократно своята тревога относно неспазването от високопоставени военнослужещи на демократичната законност и относно нарушаването на правата на човека в Гвинея-Бисау. Съюзът поиска от Вашите власти да работят за възстановяването на конституционния ред. Въпреки постъпките, направени от ЕС пред властите на вашата страна на 19 април 2010 г., и съвместната мисия (Комисия, Съвет, Испания) от май 2010 г., за съжаление редица елементи сочат, че Вашата държава не поема в тази посока и при това в контекст на увеличаване на трафика на наркотици, което представлява сериозен повод за тревога за ЕС.

В съобщението си за пресата от 5 юли 2010 г. Върховният представител по въпросите на общата външна политика и политика на сигурност и заместник-председател на Комисията реагира остро на назначаването на генерал Инджай на поста началник на Генералния щаб и заяви отново силната си загриженост относно незаконното задържане на вицеадмирал Замора Индута, искайки от Вашите власти то да бъде прекратено.

В писмото си от 27 юли 2010 г. Върховният представител/заместник-председателят Ви информира за приключването на 30 септември 2010 г. на текущата мисия на ЕС в подкрепа на реформата в сектора на сигурността, за невъзможността да бъде изпратена нова мисия, предвид на настоящия политически климат в страната Ви, както и за нуждата от цялостно преразглеждане на ангажираността на ЕС в Гвинея-Бисау въз основа на засилен политически диалог.

Освен това в изпълнение на член 96, параграф 2, буква а) от преразгледаното Споразумение от Котону, като се има предвид, че се отнася до сериозно и очевидно нарушаване на основните елементи, съдържащи се в член 9 от това споразумение, имаме честта, от името на ЕС и на неговите държави-членки, да поканим Вашата страна на консултации в съответствие с предвиденото в споразумението с цел съвместно разглеждане на положението по задълбочен и конструктивен начин и съответно приемане на решения за подобряването му. Тези консултации имат за цел основно обсъждането със съответните власти на серия от ангажименти относно зачитането на правата на човека и правовата държава, като например:

- края на незаконното задържане на вицеадмирал Замора Индута и на другите задържани лица по време на събитията от 1 април 2010 г.;

- абсолютно независимото започване и приключване на разследвания, свързани със събитията, протекли от 1 март 2009 г. до 1 април 2010 г.;

- назначаването начело на въоръжените сили на Гвинея-Бисау на лица с установени морални качества, които не са замесени в актовете на насилие и в антиконституционни прояви;

- приемането от властите на експертни цивилни и военни мисии, които могат да бъдат предложени от Икономическата общност на Западноафриканските държави/Общността на португалоезичните държави и/или от други партньори за надзора и съпътстването на реформата на сектора на сигурността и за осигуряване на защитата на политическия персонал;

- приемането, промулгирането и публикуването на законодателния пакет относно реформата на сектора на сигурността;

- приемането от правителството на оперативна програма за въвеждането на реформата на сектора на сигурността;

- други ангажименти, които могат да подобрят демократичното управление на страната и реформата на сектора на сигурността.

Дискусиите следва да позволят на Гвинея-Бисау да приеме съответните мерки, които да подобрят настоящото положение в страната. Предлагаме тези консултации да се проведат в срок от 30 дни след получаването на настоящото писмо, в седалището на Съвета на Европейския съюз в Брюксел. Тъй като по време на консултациите следва да бъдат обсъдени различни въпроси, свързани с управлението, включително в законодателен и съдебен план, е желателно на тях да присъстват най-високопоставените ръководители на страната. Африканският съюз, Икономическата общност на Западноафриканските държави и Общността на португалоезичните държави ще бъдат поканени да присъстват на дискусиите.

В очакване на резултата от тези консултации Комисията ще вземе мерки за замразяване на дейностите по сътрудничеството за развитие в Гвинея-Бисау, с изключение на плащанията по договорите, които вече се изпълняват, на хуманитарните действия или действията, които директно помагат на населението, на проектите с регионален характер или които се отнасят до борбата с транснационалната престъпност, както и на подготвителните дейности за осъществяването на бъдещи проекти, доколкото специалните условия на различните инструменти и на споразуменията за финансиране са изпълнени.

С уважение,

За Комисията (Andris Piebalgs) | За Съвета (Catherine Ashton) |

Копия:

Посланикът на Република Гвинея-БисауПредседателят на Съвета на министрите АКТБ — ЕСПредседателят на Комитета на посланиците на АКТБГенералният секретар на групата държави от АКТБ